Vsako leto znova en cel teden govorimo, poslušamo, razmišljamo o življenju, obenem pa s pospeškom drvimo v nasprotno smer, ki jo je sv. papež Janez Pavel II. brez olepševanja imenoval 'kulturo smrti'. Papež Frančišek pa govori o 'kulturi odmetavanja', kar nas spodbuja tudi letošnje geslo Tedna za življenje: »Ne zavrzi življenja.« Potrošniška miselnost se namreč s področja materialnih dobrin prenaša tudi na pojmovanje človeka: kar ni koristno, kar je odslužilo namenu, kar nam je v napoto, kar nas utesnjuje in omejuje – odvrzi. Pa čeprav je to … človek. Čisto 'mičken' ali od starosti in bolezni nebogljen in zato potreben največje skrbi in zaščite. Ali – po mnenju nekaterih – odstranitve. In to prikazujejo kot civilizacijsko pridobitev ter znak napredka.

Vemo, da to ne drži. Odločati o življenju in smrti je povsem nekaj drugega kot dilema: odstraniti piškav zob ali ne, stisniti mozolj ali ga pustiti. Zato so tudi posledice tako hude, dolgoročne in velikokrat nepopravljive, polne osebnih in družinskih travm in tragedij, o čemer pa protagonisti molčijo. Zlo prikazujejo kot delo usmiljenja, zločin kot pravico. Vemo, čigava je ta metoda: hudičeva – z njim pa ni debate in ne sklepanja kompromisov.

Še nekaj se dogaja 'v imenu demokracije' in je dokaz, kako nam vsa tehnologija, napredek znanosti in udobni življenjski pogoji prej škodijo kot koristijo pri uporabi zdravega razuma. Predstavljajmo si, da se za hip vrnejo naši pokojni starši ali stari starši in jim povemo nekaj najsodobnejših tako imenovanih 'znanstvenih ugotovitev':

* da ni nujno, da si tistega spola, ki je zapisan v DNK-ju in katerega značilnosti se odražajo na tvojem telesu; ne: spol si lahko poljubno izbereš in spreminjaš glede na svoje počutje;
* ali: da je družina z mamo in očetom preživeli ostanek preteklosti in je za otroka povsem vseeno, kdo, koliko in kako ga vzgaja, ter da sta dve mami vsaj tako dobri kot dva očeta, v obeh primerih pa najmanj enakovredni moško-ženskemu paru; kako bi pogledali že ob omembi dveh mam!
* Ali: da otroka lahko naročimo, plačamo in dobimo kot nek malo bolj luksuzen izdelek; če z njim nismo zadovoljni, če ima kakšno 'napako', ga lahko zavrnemo in zahtevamo kupnino nazaj …

»Ma ti si zmešan(a)!« bi bil verjetno njihov prvi odziv. In še kako prav bi imeli! Današnji svet je zmešan, očitno se mu predobro godi in mu gredo neumnosti po glavi.

In tu je nova Satanova zanka. Ni dovolj, da to vemo in obenem živimo, kot da se nas to ne tiče. Včasih je treba stopiti iz svoje cone udobja. Ko že danes govorimo o misijonih, misijonarjih in dolžnosti vsakega, da z življenjem pričuje to, kar veruje: skoraj vsak od nas lahko naredi čisto konkreten misijonarski korak. Recimo: misijonarski izlet ali dva do Ljubljane, o čemer je več v oznanilih, na spletni strani in na plakatih:

**V četrtek, 27. septembra**, bo namreč pred parlamentom družinski shod za zaščito naših družin in otrok pred škodljivimi spremembami Družinskega zakonika, ki za dosego namišljenih pravic odraslih tepta najosnovnejše pravice najranljivejših in nemočnih.

**V soboto, 1. oktobra**, pa bo Pohod za življenje kot uvod v Teden za življenje. S svojo prisotnostjo bomo izrazili hvaležnost za vsako življenje, zlasti za zaupane nam otroke ter spodbudili matere in očete, ki se v stiski odločajo o usodi svojih nerojenih otrok, da bi v zaupanju v Božjo Previdnost slišali in razumeli poziv letošnjega Tedna za življenje: Ne zavrzi, ampak sprejmi – izberi življenje!